Vejledning til udarbejdelse af mindmap og synopsis

*Introduktion:*

Dette mindmap kan anvendes som en skabelon til udarbejdelse af AT synopsis.

Mindmappet er inddelt i de punkter, der jf. læreplanen skal være i en AT synopsis.

Til hvert punkt i mindmappet kan der være knyttet en note, som du kan se, hvis du klikker op de ”tre linjer”. I nogle af punkterne er der også en uddybende beskrivelse, der er vedhæftet som et dokument . Klik på papirklipsen, for at åbne det vedhæftede dokument.

*Sådan arbejder du med dit mindmap:*

Det første du skal vide er:

* Når du har fundet denne synopsis-skabelon, skal du lave en kopi, som du selv kan arbejde videre med. Det gør du ved at klikke på symbolet i bunden af mind-mappet, som ligner en firkant med en pil, som peger op. Herefter skal du vælge muligheden ”Klon”. Du har nu fået din egen kopi i din oversigt over mindmaps i Mindmeister.
* Du behøver ikke at trykke ”gem” nogen steder, når du arbejder i dit mindmap. Alle ændringer gemmes automatisk
* Du kan tilføje nye punkter til dit mindmap ved at trykke på + i den øverste menu. Der bliver nu føjet et punkt til den ”boks” som du har gjort aktiv (der er en lidt utydelig blå ring om boksen). Boksen vælges ved at trykke på den.
* Det anbefales, at du opretter en mappe på din computer, hvor du gemmer de dokumenter m.v., som du vil vedhæfte i dit mindmap. Det letteste er, hvis du laver et selvstændigt dokument for hvert afsnit i din synopsis. Når du er helt færdig med din synopsis kan du eksportere dit mindmap til et word-dokument. Det giver dig strukturen i synopsis - mere herom senere.

Nu skal du i gang:

* Du har fået at vide, at du skal lave en synopsis ud fra et overordnet emne. Et emne hedder i AT-sammenhæng en sag.
* Det første du skal gøre er, at lave en problemformulering. I den forbindelse er det typisk nødvendigt at søge informationer om emnet (sagen). Det kan du f.eks. gøre på nettet eller biblioteket.
* Du kan tilføje et punkt under boksen ”problemformulering”, som du kalder links og litteratur. Her kan du indsætte links til hjemmesider m.v., som du gerne vil kunne finde frem til igen. Du kan også vedhæfte materiale. Se vejledningen under punktet: Problemstilling 1\Materiale\Litteratur

Når du er færdig med dit mindmap:

* Skal du eksportere det som et word-dokument. Det gør du ved at trykke på pilen som peger nedad i den nederste menu. Der fremkommer nu en boks, hvor du skal vælge :Eksporter et mind map til….Microsoft Word fil”. Tryk på ”Næste” i bunden til højre.
* Nu dukker en ny boks op. Her skal du fravælge alt - altså klikke alle flueben væk. Tryk så på ”eksport”
* Du har nu fået et word-dokument med alle overskrifterne fra dit mindmap samt alle kommentarerne.
* Nu sletter du bare de to første overskrifter ”Forside til synopsis” og ”START:Vejledning” samt al den tekst der er under de forskellige overskrifter. Tilbage har du et dokument med følgende overskrifter:

**Sag (Emne)**

**Indledning**

**Problemformulering**

**Problemstillinger** *(Nummererede problemstillinger)*

**Ad problemstilling 1** (*et afsnit med din delkonklusion på problemstilling 1)*

**…**

**…**

**…**

**Sammenfattende konklusion og spørgsmål til videre undersøgelse**

**Perspektivering til studierapporten**

**Litteraturliste**

**GOD FORNØJELSE**